b'\n_START_ARTICLE_\nReginald Vospernik\n_START_SECTION_\n\xc5\xbdivljenje in delo\n_START_PARAGRAPH_\nReginald Vospernik izhaja iz znamenite slovenske dru\xc5\xbeine v Vernberku. Stric Matija Vospernik je bil dolgoletni \xc5\xbeupan ob\xc4\x8dine za \xc4\x8dasa avstro-ogrske monarhije, Janez Vospernik pa soustanovitelj slovenske zadru\xc5\xbene zveze v Celovcu. Dru\xc5\xbeina je bila tar\xc4\x8da zasledovanj za \xc4\x8dasa koro\xc5\xa1kega plebiscita ter potem \xc5\xa1e enkrat za \xc4\x8dasa nacizma, ko je bil tudi on 14. aprila 1942 kot otrok razgla\xc5\xa1en za narodu sovra\xc5\xbeen in deportiran v nem\xc5\xa1ka prisilna tabori\xc5\xa1\xc4\x8da._NEWLINE_Gimnazijo je obiskoval na Ple\xc5\xa1ivcu. Tam je sodeloval v Katoli\xc5\xa1ki slovenski dija\xc5\xa1ki dru\xc5\xbeini, ki je izdajala list Kres._NEWLINE_Na Dunaju je kon\xc4\x8dal \xc5\xa1tudij germanistike in slavistike, opravil doktorat leta 1961 ter postal istega leta u\xc4\x8ditelj na Zvezni gimnaziji za Slovence v Celovcu. Med letoma 1978 in 2000 je bil njen ravnatelj._NEWLINE_V Celovcu je predaval na Pedago\xc5\xa1ki akademiji in na univerzi. Med letoma 1978 in 1998 je vodil skupnost slovenistov in bil \xc4\x8dlan izpitne komisije za sloven\xc5\xa1\xc4\x8dino na univerzi ter za osnovne, glavne, politehni\xc4\x8dne in posebne \xc5\xa1ole.\n_START_SECTION_\nPoliti\xc4\x8dne funkcije\n_START_PARAGRAPH_\nReginald Vospernik je bil tudi dejaven v Narodnem svetu koro\xc5\xa1kih Slovencev, NSKS. Bil je njegov tajnik med letoma 1962 in 1968, njegov predsednik med letoma 1968 in 1972 ter podpredsednik med letoma 1972 in 1976._NEWLINE_Kot zastopnik NSKSa je bil aktiven v Federalisti\xc4\x8dni uniji evropskih narodnostnih skupin, FUENS ter bil njen predsednik med letoma 1982 in 1986.\n_START_SECTION_\nZnanstvena in poljudnoznanstvena ustvarjalnost\n_START_PARAGRAPH_\nReginald Vospernik se je vsa leta tudi znanstveno anga\xc5\xbeiral in redno objavljal v slovenskem in nem\xc5\xa1kem tisku \xc5\xa1tevilne prispevke o narodnostnopoliti\xc4\x8dnem polo\xc5\xbeaju slovenske skupnosti na avstrijskem Koro\xc5\xa1kem ter o slovenskem slovstvu in o kulturi na Koro\xc5\xa1kem. _NEWLINE_Med letoma 1984 in 1994 je bil glavni urednik Celov\xc5\xa1kega zvona. Soavtor je znamenite dvojezi\xc4\x8dne antologije Das slowenische Wort in K\xc3\xa4rnten - Slovenska beseda na Koro\xc5\xa1kem (Dunaj 1985), urednik letnih poro\xc4\x8dil Zvezne gimnazije za Slovence ter zbornika gimnazije ob njeni 40-letnici leta 1997.'